Toeris sterf ná kameelperd op voertuig val(Foto: Sanparke) Die Switserse toeris wat die naweek ernstig beseer is toe ŉ kameelperd tydens ŉ botsing in die Krugerwildtuin op sy voertuig beland het, is in die hospitaal oorlede. Isaac Phaahla, woordvoerder van SANParke, het bevestig die toeris is Woensdag in die Milpark-hospitaal in Johannesburg oorlede. Die voorval het Sondag naby die Mopani-ruskamp plaasgevind. SANParke het vroeër gesê ŉ minibus met 13 dagbesoekers was op pad na Letaba, toe die kameelperd glo voor die voertuig ingeloop het. Die minisbusbestuurder kon glo nie die kameelperd vermy nie en het met die dier gebots. (Foto: Sanparke) Die minibus se bestuurder kon glo nie ŉ botsing met die dier vermy nie en die kameelperd het op ŉ gehuurde safarivoertuig te lande gekom. Die bestuurder, ŉ Switserse burger, is ernstig beseer. Sy passasier het geringe beserings opgedoen. Twee van die insittendes in die minibus is na ŉ hospitaal vir waarneming geneem. Die kameelperd is op die toneel dood. Phaahla het ook bevestig die polisie ondersoek die voorval. “Ons doen dus ŉ beroep op mense om nie oor die voorval te spekuleer nie en die reg sy gang te laat gaan.”